Kivumbi cha wapenzi

KIVUMBI CHA WAPENZI

Mwaruka alikuwa ameketi sebuleni akitazama runinga wakati simu yake ya
mkononi ilipokiriza. Aliunyoosha mkono wake mezani na kuichukua kisha
akabofya kitufe cha kupokea. Sauti nzito ilisikika ikisema "Haloo
habari yako Mwaruka, unaongea na Mugambi kutoka Kisumu. Niko katika
barabara ya Dala nilipokutana na msichana mrembo niliyekuwa nikimtongoza
lakini akanikataa na kuniambia kuwa ana mpenzi ambaye ni wewe. Nilitaka
kuhakikisha kuwa jambo hili ni kweli ndipo nikaomba nambari yako ya simu
nihakikishe ukweli wa swala hili ndipo niache kumsumbua mwanadada huyu.
Ninataka tu ulitaje jina la mpenzi wako." Mwaruka akajibu, "Mpenzi?
Kwani yeye anasema anaitwa nani?" "Mwaruka hulijui jina la mpenzi
wako? Niambie tu jina la unayechumbiana naye." Mwaruka alijipurukisha
kwa "Mpenzi wangu Atieno ? unamzungumzia Atieno?"

Aisha alikuwa amesimama mkabala na Mugambi huku jasho likimtiririka nayo
machozi yakianza kumtoka huku akijisemea "Namnunulia kila kitu!
Nimemnunulia nyumba na gari. Nimempa mapenzi yote kumbe hata hanitambui
kama mimi ni mpenziwe! Tulijuana kitambo wakati hatuna mbele wala nyuma
nikafanya kazi kama msaidizi wa nyumbani na kuifadhili elimu yake!
Nilijinyima sana. Kweli sijaitendea haki nafsi yangu! Kumbe ana wanawake
wengine? Atieno! Ana mpenzi kwa jina la Atieno! " Aisha alijiangusha
chini akaanza kulia. Mwaruka ambaye ni mwelekezi wa kipindi cha
'Uaminifu wa Wapenzi' kilichokuwa kikipeperushwa moja kwa moja katika
idhaa ya Fanaka alimsihi Aisha aache kulia.

Kipindi cha Uaminifu wa Wapenzi kilikuwa mtego wa kuwakanganya wapenzi
wasiokuwa waaminifu na kuwanasa ili kuanika ukweli hadharani. Mugambi
hakuwa Kisumu. Alikuwa na Aisha nje ya nyumba ya Mwaruka mjini Mombasa
wakati alipokuwa akimpigia simu ile. Kwa kuwa ukweli ulijulikana kuwa
Mwaruka alikuwa ana mpenzi mwingine, kamera zilibebwa nao Aisha na
Mugambi wakaelekea ndani kuuvumbua ukweli wa Mwaruka. Mwaruka alikuwa
bado yupo sebuleni akiitazama runinga wakati Wairimu alipotoka bafuni na
kitaulo kifupi kilichokuwa kimening'inizwa maungoni. Wairimu alikuja
kumkalia Mwaruka mapajani na wakaanza kulishana mabusu nao mlango
ukafunguka na kina Aisha wakaingia.

Bila ya kupoteza muda Aisha alimrukia Wairimu na kuanza kumpiga.
Wanawake wawili walianza vita wakirushiana magumi na makonde. Aisha
alikuwa tu akipiga kelele "Mwaruka nimekosa nini miye hadi unakuwa na
wapenzi wengine? Tena katika nyumba niliyoinunua na pesa zangu
nilizozipata kwa tabu!" Wenye kamera walikuwa wakirekodi tukio hilo
huku Mugambi akiwa anaongea kwa kipaza sauti akisema, "Wapenzi
watazamaji ndipo mwanzo tumefika nyumbani pa Mwaruka amabapo kumewaka
moto. Ya leo ni moto sana tafadhali usibanduke kutoka kwenye runinga
yako." Mwaruka alikuwa ameshikwa na ghadhabu akazikaribia kamera
akitaka kuzivunja. Kamau, aliyekuwa ameishika kamera alimrushia Mwaruka
kofi na kumwambia, "umepatikana leo! Hutatoroka!"

Aisha aliichukua simu ya Mwaruka na kuiangusha chini akaivunja huku
akisema, "hata hii mimi ndiye niliyekununulia na unaitumia kuwapigia
hawara wako! Hata chupi unazovaa ni mimi ndiye ninayezinunua! Huna
shukrani gumegume we! Niletee funguo za gari na nyumba, nirejeshee vitu
vyote nilivyokupa! Hata ile safari ya kukupeleka marekani imekwisha!
Hustahili fadhila punda we!" Mwaruka alikuwa amepiga magoti
akijipurukusha kwa, "Babe nisamehe, ni shetani tu, usifanye hivyo
kumbuka tumetoana mbali!"

Aisha alikuwa hataki kusikia jambo lolote akawa anafoka na kufyoa kwa
hasira. Mwaruka alipojaribu kumsogelea alimpiga kofi na kumwashiria
atoke nyumbani kwake. Alichukua nguo za Mwaruka na kuzirusha nje huku
kamera zikirekodi matukio yote. Wairimu alipata upenyo na kutorokea nje
kisha akatokomea katika kijia cha kulia huku kitaulo chake kikimuanguka
mara kwa mara akawa anakiokota na kuchapua mbio huku watu wakimshangaa
njiani. Aisha alimtoa Mwaruka nje na kumwambia aikome nyumba yake kama
alivyolikoma titi la mamake. Huo ndio ulikuwa mwisho wa mapenzi yao.
Aisha aliwashukuru akina Mugambi na kuwaambia kuwa walikuwa wamemsaidia
kujua ukweli kuhusu mpenziwe.